Baktay Zelka – Baktay Miklós

Szeretők

Saxum

© Baktay Zelka – Baktay Miklós, 2009

Borítóterv: Malum Stúdió

ISBN 978-963-2481-13-5

Kiadja a Saxum Kiadó Bt.

Felelős vezető: Jenei Tamás

Felelős szerkesztő: Palcsó Mária

Műszaki vezetés: FeZo Bt.

Nyomdai előkészítés: Jeges Erzsi

Készítette: eKönyv Magyarország Kft.

Négyből tizenkettő

Hideg fejjel

– Tudod-e, hol van most a férjed? – kérdezett a lényegre István titkárnője.

– Nem tudom, Szilvikém, nyilván nem az irodában, mert akkor nem kérdeznéd – válaszolt Zsóka kissé elbizonytalanodva.

Balsejtelmei támadtak, de aztután arra gondolt: bizonyára nincs baja Istvánnak, mert ha lenne, biztosan nem így kérdezne Szilvi.

– Editnél van.

– Milyen Editnél?

– Az amway-es Editnél, az avonos Editnél, a tupperes Editnél.

– Igen. Azt hiszem, tudom kiről van szó. Edénykészletet vettünk tőle. Meg talán két karton bort – keresgélt emlékei között Zsóka.

– A szeretőjénél van. Edit két éve a szeretője.

– Jaj, ne! – sötétült el a világ Zsóka előtt.

– És tudod, kit csal meg? – vált még furcsábbá Szilvi hangja.

– Hát…

– Engem. Mert én már másfél évtizede a szeretője vagyok. Egészen pontosan két hete voltunk tizenhat évesek.

– Mi???

– Amikor István Németországban volt azon a háromnapos tréningen, akkor velem volt Spanyolban évfordulót ünnepelni.

– De hát akkor volt Dórika 16. születésnapja…

– Így van. Amikor Dórika kijött neked, István bejött nekem.

– Te dög! – suttogta Zsóka elfúló hangon, és letette a telefont.

Száguldottak a gondolatai – másfél órája maradt István hazaérkezéséig. Elővette a Dóri születésekor készült fényképeket: István boldog apaként ölelte a kicsit, miközben láthatóan figyel a nagy tesóra is, nehogy a négyéves Viki féltékeny legyen a frissen érkezett hugira.

Bizony, volt négyéves kislány is ez a bombanő… – sóhajtotta Zsóka. Kicsit elpityeredett, de közben már hideg fejjel a csapdákat készítette elő. Úgy, mint annak idején, amikor megérezte a kamrában az egérszagot. Akkor sem szólt, nehogy a lányok elkezdjék, hogy ilyen aranyos kisegér, olyan kedves állatka meg hasonlókat. Szép nyugodtan bevásárolt; a felső polcokra, a dunsztos üvegek mögé betett három egérfogót sonka-, sajt- és szalonnaízesítéssel, a sarokba pedig betuszkolt a seprű nyelével egy jó adag mérget. Mellesleg vett néhány rozsdamentes dobozt is – amilyeneket a kórházakban használnak –, és minden hozzáférhető élelmiszert ezekbe pakolt.

Most is hasonló cselekvési tervet készített. Később kiderült, a Drezda bombázása fedőnevet adta az akciónak.

Zsóka fejében eddig meg sem fordult, hogy a férjének szeretője lehet. Az teljesen világos, hogy István óvatlanná vált. Így aztán nyilván ott vannak a nyomok a telefonjában, a kocsijában, a táskájában. Szilvi valószínűleg azért jelentett, mert egymásnak akarta ugrasztani őket, tehát aligha készítette fel Istvánt az otthoni fogadtatásra. Okos nő ez az Szilvi, meg kell hagyni! Mártír arccal elhitetette, mekkora gond neki az anyja meg a bátyja. És Laci, a pasija, csak nyűg, ha nagy ritkán felbukkan…